སྙན་རྒྱུད་ལས་བར་རླུང་ཁྲིད་ཀྱི་རྡོ་རྗེའི་གཞུང་ཚིག་གོ་དོན་བཞུགས་སོ།།
བཀའ་བརྒྱུད་རིན་པོ་ཆེ་ལ་ཕྱག་འཚལ་ལོ། །འདིའི་རིགས་རྣམས་ཡུམ་ཆེན་རྡོ་རྗེ་རྣལ་འབྱོར་མས་གྲུབ་ཐོབ་ཆེན་པོ་རིན་ཆེན་དཔལ་ལ་དངོས་སུ་སྩལ་བའི་ཟབ་དོན་རྡོ་རྗེ་གསུམ་གྱི་བསྙེན་སྒྲུབ་གཞུང་ཆེན་ནང་ཚན་ལས། བར་རླུང་ཁྲིད་ཀྱི་གདམས་པའི་གཞུང་ཚིག་ཏུ་གྱུར་པ་རྣམས་ཀྱི་ཚིག་དོན་རགས་པ་ཙམ་བཀྲོལ་བ་ལ། བསྙེན་པ། བསྒྲུབ་པ་ལས་སྦྱོར་གསུམ་ལས། དང་པོ་བསྙེན་པ་ནི། རྡོ་རྗེའི་ཚིག་རྐང་ལས། རྒྱ་མཚོའི་གཏིང་དུ་རྩ་གསུམ་ཡན་ལག་བསྡམ། །ཞེས་པའི་རྒྱ་མཚོ་ནི་གསུས་པ་དེ་འཕུལ་བྱེད་ཀྱི་གདམས་པ་ལྔ། གཏིང་དུ་ནི་སྲིན་པོ། དེ་འཆིང་བྱེད་ཀྱི་གདམས་པ་གཉིས། རྩ་གསུམ་ནི་དྲི་ཆེན་དྲི་ཆུ་ཁུ་བ་འབབ་པའི་རྩ་གསུམ། དེ་འཆིང་བྱེད་ཀྱི་གདམས་པ་གསུམ། ཡན་ལག་ནི་མགོ་ལ་སོགས་པ་ལྔ། བསྡམ་པ་ནི་འཁྲུལ་འཁོར་དྲུག་གོ །གཉིས་པ་སྒྲུབ་པ་ནི། རྡོ་རྗེའི་ཚིག་རྐང་ལས། རྡོ་རྗེ་བསླང་ཞིང་གསོར་བའི་བདེ་བ་ལས། །ཐོག་མ་བར་དང་ཐ་མའི་བདེ་བ་འབྱུང་། །དགུག་གཞུག་བཅིངས་མཉེས་རོ་མཉམ་བརྟན་པར་བྱ། །རིམ་པ་འདི་ཡིས་ངེས་པར་འགྲུབ་པར་གྱུར། །ཞེས་གསུངས་པའི་རྡོ་རྗེ་ནི་སྒྲུབ་པ་པོ་རང་གི་རྡོ་རྗེ། བསླང་ཞིང་གསོར་བ་ནི་རང་གི་ལག་པའི་ཆུ་སྐྱེས་ཀྱིས་སྦྱོར་བ། དེ་ལས་བྱུང་བའི་བདེ་བ་ལས། བདེ་བ་ཐོག་མ་ནི་དགའ་བ། བར་དུ་བྱུང་བ་ནི་མཆོག་ཏུ་དགའ་བ། ཁྱད་པར་གྱི་དགའ་བ། ཐ་མའི་བདེ་བ་འབྱུང་བ་ནི་ལྷན་ཅིག་སྐྱེས་པའི་དགའ་བའོ། །འཁོར་ལོ་སོ་སོའི་གནས་ནས་བདེ་བ་བསྐུལ་གཡོ་ནི་དགུག་པའོ། །དགའ་བཞི་རིམ་བྱོན་ནི་གཞུག་པའོ། །བྱང་སེམས་བཟུང་བ་ནི་བཅིངས་པའོ། །བདེ་བས་ཡིད་ཚིམ་པ་ནི་མཉེས་པའོ། །བདེ་སྟོང་དབྱེར་མེད་པ་ནི་རོ་མཉམ་པའོ། །བྱང་སེམས་ཁྱབ་པར་འགྲེམ་པ་ནི་བརྟན་པར་བྱ་བའོ། །དེ་ལྟར་ལག་པའི་ཕྱག་རྒྱ་ལ་བརྟེན་ནས་བདེ་བ་བསྒོམ་པ་རང་ལུས་ལྷན་ཐབས་ཀྱི་མན་ངག་གི་རིམ་པ་འདི་ཡིས་མི་འགྱུར་བའི་བདེ་བ་ཆེན་པོ་ངེས་པར་འགྲུབ་པར་འགྱུར་རོ། །ཞེས་པའི་དོན་ཡིན་ནོ། །དེ་ལྟར་ཡང་། དཔལ་ལྡན་རྒྱུད་དུ་པདྨར་རྡོ་རྗེའི་སྒྲའི་ལག་པའི་ཆུ་སྐྱེས་དག་གི་གསོར་བ་བདེ་བའི་སླད་དུ་སྟེ། །ས་བོན་བཏང་བ་མིན་པའི་བདེ་བ་འདིས་ནི་འཆི་བའི་འཇིགས་འཕྲོག་དཔལ་ལྡན་བླ་མའི་ཞལ། །ཅེས་བཤད་དོ། །གསུམ་པ་ལས་སྦྱོར་ནི། རྡོ་རྗེའི་ཚིག་རྐང་ལས། ལུས་ངག་ཡིད་གསུམ་སྐུ་གསུང་ཐུགས་བསྐྱེད་པའི། །གནས་དྲུག་མཁའ་གསང་བྱིན་རླབས་ཐུགས་བསྐུལ་བྱ། །དབང་བསྐུར་རྒྱས་གདབ་སྐུ་གསུང་ཐུགས་བྱིན་རླབས། །བདེ་སྟོང་དབྱེར་མེད་ལྷན་སྐྱེས་ཡེ་ཤེས་པ། །དགུག་གཞུག་བཅིང་མཉེས་རོ་མཉམ་གླུ་ཡིས་བསྐུལ། །བརྟན་པར་བྱ་ཞིང་ཟུང་འཇུག་ལམ་གསུམ་བསྒོམ། ཞེས་པ་ལས་བདག་དང་ཕྱག་རྒྱ་གཉིས་ཀ་ལུས་ལྷ། ངག་སྔགས། ཡིད་བདེ་སྟོང་ལྷན་སྐྱེས་ཀྱི་ཡེ་ཤེས་དྲན་པར་བྱ་བ་ནི་ལུས་ངག་ཡིད་གསུམ་སྐུ་གསུང་ཐུགས་བསྐྱེད་པའི། དཔྲལ་བར་ཨོཾ་ལ་སོགས་པ་བསྒོམ་པ་ནི་གནས་དྲུག་བྱིན་གྱིས་བརླབས་པའོ། །ཡུམ་གྱི་མཁའ་པདྨ་དང་། ཡབ་ཀྱི་གསང་བ་རྡོ་རྗེར་བསྐྱེད་པ་ནི་མཁའ་གསང་བྱིན་གྱིས་བརླབས་པའོ། །ཐུགས་ཀའི་ས་བོན་འོད་ཀྱིས་ཡེ་ཤེས་པ་སྤྱན་དྲངས་པ་ནས་དམ་ཚིག་པར་བསྟིམ་པ་ནི་ཐུགས་བསྐུལ་བྱ་བའོ། །རིགས་ལྔ་ཡབ་ཡུམ་སྤྱན་དྲངས་ནས་དབང་བསྐུར་ཞུ་བ་ནི་དབང་བསྐུར་བའོ། །རིགས་བདག་བསྒོམ་པ་ནི་རྒྱས་གདབ་པའོ། །དམ་ཡེ་དབྱེར་མེད་ལས་སླར་ཡང་རྡོ་རྗེ་གསུམ་གྱི་རང་བཞིན་ཡི་གེ་འབྲུ་གསུམ་གནས་གསུམ་དུ་བསྒོམ་པ་ནི། སྐུ་གསུང་ཐུགས་བྱིན་གྱིས་བརླབས་པའོ། །ཁམས་དཀའ་དམར་ནི་བདེ་བ། དེ་ཡི་རང་བཞིན་སྤྲོས་པ་མེད་པ་ནི་སྟོང་པ། དེ་གཉིས་རང་གི་རྒྱུད་ལ་དབྱེར་མེད་པར་ལྷན་ཅིག་ཏུ་སྐྱེས་པའི་བདག་ཉིད་ཅན་ཡེ་ནས་རང་ཆས་རང་ཤེས་སུ་བཞུགས་པ་ནི་ཡེ་ཤེས་པ་སྟེ་གང་མངོན་དུ་བྱ་རྒྱུའི་བརྟན་པའི་ཡེ་ཤེས་ངོས་བཟུང་བའོ། །དབང་པོ་གཉིས་སྦྱོར་ནས་བསྲུབ་པས་རྩ་རླུང་ཐིག་ལེའི་སྟོབས་འཕེལ་ཏེ། སྤྱི་བོ་ལ་སོགས་པའི་གནས་ནས་བདེ་བ་གཡོ་ཞིང་བསྐུལ་བ་ནི་དགུག་པའོ། །ཆེར་བསྐྱེད་པས་རྗེས་ཆགས་ཀྱི་མེ་རླུང་སྟོབས་རྒྱས་ཏེ། རྩ་ཁམས་རྣམས་ནས་བྱང་ཆུབ་ཀྱི་སེམས་ཞུ་ནས་འཁོར་ལོ་བཞིར་དགའ་བཞི་རིམ་པས་འཆར་བ་ནི་གཞུག་པའོ། །དེའི་ཚེ་ས་རླུང་གི་བྱེད་པས་བྱང་སེམས་འཆོར་མི་སྟེར་བ་ནི་བཅིང་བའོ། །ཆུའི་རླུང་གི་བྱེད་པས་འཁོར་ལོ་བཞི་བྱང་ཆུབ་ཀྱི་སེམས་ཀྱིས་ཁེངས་ཤིང་སེམས་པར་འགྱུར་བའི་བདེ་བས་ཡིད་ཚིམ་པ་ནི་མཉེས་པའོ། །ནམ་མཁའ་དང་ཡེ་ཤེས་ཀྱི་རླུང་དབྱེར་མི་ཕྱེད་པས། ཉམས་སུ་མྱོང་བའི་དགའ་བ་བཞི་པོ་དེ་སྟོང་པར་རྟོགས་པ་ནི་རོ་མཉམ་པའོ། །སླར་ཡང་རྒྱུ་མཐུན་པའི་དགའ་བ་སྟེ། སྤྱན་མ་དང་། མ་མཱ་ཀི་དང་། གོས་དཀར་མོ། སྒྲོལ་མ་བཞིས་ས་བོན་གྱི་གླུས། ལྟེ་བ། སྙིང་ག མགྲིན་པ། སྤྱི་བོའི་འཁོར་ལོ་བཞིར་གྱེན་དུ་དྲངས་པ་ནི་གླུ་ཡིས་བསྐུལ་བའོ། །རང་གནས་སུ་བྱོན་པའི་བྱང་སེམས་དེ་རླུང་དང་འཁྲུལ་འཁོར་དམིགས་པས་ཁྱབ་པར་གདལ་བ་ནི་བརྟན་པར་བྱ་བའོ། །ལས་དང་ཡེ་ཤེས་དང་ཕྱག་རྒྱ་ཆེན་མོ་གསུམ། ཟུང་འཇུག་ལམ་གྱི་རིམ་པ་གོམས་པས་མི་འགྱུར་བ་མཆོག་གི་བདེ་བ་ཆེན་པོ་འགྲུབ་པར་འགྱུར་བ་ནི་ཟུང་འཇུག་ལམ་གསུམ་བསྒོམ་ཞེས་པའི་དོན་ཡིན་ནོ། །དེ་ལྟར་ཡང་དཔལ་ལྡན་རྒྱུད་དུ་ཡེ་ཤེས་དགུག་པར་བྱེད་པ་འདི་ནི་སླར་ཡང་ཤིན་ཏུ་སྟོབས་ཏེ་དེ་ནི་གཞུགས་པ་རྨུག་བྱེད་ནི། རེངས་བྱེད་དེ་ནི་བཅིངས་པ་ངེས་པར་མཆོག་ཏུ་དགའ་བའི་དབང་གིས་ཁེངས་བྱེད་ཀྱིས་ནི་མཉེས་པ་ཡང་། །
ཡེ་ཤེས་འཁོར་ལོ་རྣམ་ལ་རོ་ནི་མཉམ་པར་བྱེད་པ་དེ་ནི་རྡོ་རྗེའི་ཤུགས་ཀྱིས་བྱེད། །དེ་བཞིན་ཁྲོ་བོ་ལྷ་མོ་རྣམས་ཀྱིས་རབ་གསལ་ངེས་པར་རྣལ་འབྱོར་མ་སྐུ་ལའོ། །ཞེས་གསུངས་སོ། །དེ་ལྟར་རྡོ་རྗེའི་གཞུང་ཚིག་དོན་གསལ་འདི་བཞིན། མཆོག་གི་དཔལ་ལྡན་བླ་མ་དམ་པ་ཡར་འཕེལ་དབང་པོའི་གསུང་རྒྱུན་བདུད་རྩིའི་བཅུད་མཆོག་ཡིད་ཀྱི་ཐིག་ལེར་སིམ་པ་ཐོབ་པ་ཇི་བཞིན་མ་ཉམས་པ། སྙོམས་ལས་པ་དྲེད་པོ་ངག་དབང་ཀུན་དགའ་བསྟན་འཛིན་གྱིས་འཕྲལ་དུ་ཟིན་ཐོར་བཏབ་པ་ཀུན་ལ་ཕན་བདེའི་རྒྱུར་གྱུར་ཅིག གསང་བའི་ལམ་མཆོག་འདི་ལ་ཀུན་ཀྱང་ཟུང་འཇུག་ནས་ཟུང་འཇུག་རྡོ་རྗེ་འཆང་ཆེན་པོར་གྱུར་ཅིག། །།